**SZAKMAI MUNKATERV**

**MMA 2022-2025 évekre szóló Művészeti Ösztöndíjprogram**

***(Az*** ***MMKI-Ö-22 Művészeti Ösztöndíj pályázathoz benyújtott művészeti/tudományos program/tevékenység egyeztetett megvalósítási munkaterve)***

|  |  |
| --- | --- |
| **Név:** | **Sófalvi Emese** |
| **Művészeti terület:** | művészetelmélet |
| **Pályázati azonosító:** | (MMK rendeli hozzá) ) |
| **A pályázat címe:** | *Erdélyi zeneszerzők 19. századi kéziratos alkotásai. Adattár* |
| **A pályázat témája:** | történeti zenetudomány |

1. **HÁROMÉVES ÖSZTÖNDÍJAS ALKOTÓI-KUTATÓI MUNKA BEMUTATÁSA**

[minimum 1.000 maximum 10.000 karakter]

**Előzmények, kutatástörténet**

Erdély 19. századi zenetörténetéről, a magyar zeneszerzői iskola előzményeiről és kialakulásáról jelentős, de mindeddig csupán sporadikus kutatási eredmények érhetők el. Bartha Dénes majdnem egy évszázaddal ezelőtti, összefoglaló munkája óta (Bartha Dénes: Erdély zenetörténete, In: Asztalos Lajos: *A történeti Erdély.* Erdélyi Férfiak Egyesületének Kiadása, Budapest, 1936, 595–644.), mely ezt az időszakot érintve a reformkori kezdeményezéseket és a század zeneszerzőinek, előadóművészeinek portréit, valamint vázlatos intézménytörténeteket tartalmaz, részletes leírás mindeddig nem született a 19. századi Erdély zenei kultúrájáról. Lakatos István, Benkő András, László Ferenc, Szőnyiné Szerző Katalin, Fancsali János, Erich Türk, Németh István, Potyó István, Lázár Zsombor, Karl Teutsch és Ursula Philippi újabb kutatásainak eredményei a helyi magyar és szász „kismesterek” alkotásait és a zenei intézmények működési adatait részlegesen közölték és/vagy ismertették. Az újabb szakirodalom a kronológiák felállítása mellett főként a zenés színházi repertoár alakulására, a Liszt-filológia erdélyi elemekkel való bővítésére, Ruzitska György vagy Philipp Caudella munkásságának bemutatására, és az egyházzenei alkotások témájára koncentrált.

Az alapkutatások, forrásfeltárások mindeddig nem terjedtek ki az Erdélyben alkotó vagy ott időszakosan működő zenészek műveinek célzott feltárására vagy az ott komponált darabok révén a zenei műveltség kisebb-nagyobb eredményeinek tágabb összegzésére. A kritikai forráskiadások és a magyarországi, valamint közép-kelet európai zenetörténeti eredményekkel való megfeleltetés híján Erdély zenei kultúrájának e meghatározó, a hosszú 19. századon átívelő időszakát tehát mindeddig csak részleteiben vizsgálhattuk.

**A kutatás jelenlegi helyzete**

Erdély 19. századi zenetörténetéhez kapcsolódóan eddigi publikációimban a magyar, román és nemzetközi szakirodalom adatait forráskutatásaimmal kiegészítve közöltem doktori dolgozatom (az első kolozsvári zeneiskola története), jelentettem meg kismonográfiát és tanulmányokat főként kolozsvári zenei intézmények (a Nemzeti Színház és a Muzsikai Conservatorium), előadóművészek (Schodelné Klein Rozália) és zeneszerzők (Ruzitska György) működéséről. 2017-ben a Román Akadémia kolozsvári könyvtári fiókjának osztályozatlan zenei kéziratait (19. század eleji kéziratok és másolatok, 153 tétel) katalogizáltam. A *Romániai magyar vonatkozású zenetudomány első évszázada* bibliográfia társszerkesztőjeként a 19. századi Erdély zenetörténetét tárgyaló szakirodalmi adatokat gyűjtöttem és adtam közre. Eddigi kutatási eredményeim magyar és nemzetközi konferenciákon, tudománynépszerűsítő előadásokon, valamint három időszakos kolozsvári kiállítás zenei referenseként is bemutattam. A szűkebb zenetudományi témákat interdiszciplináris megközelítéssel: levéltári adatok (működési iratok, kéziratos jegyzőkönyvek, leltári regiszterek, levelezések), aprónyomtatványok, plakátok, műsorok és korabeli visszaemlékezések/önéletleírások bevonásával vizsgáltam.

**A kutatási téma indoklása, aktualitása**

Majdnem tizenöt éve foglalkoztat a 19. századi magyar, szűkebben az erdélyi magyar vonatkozású zenei kultúra. Munkám során leghatékonyabbnak a helyi és a magyarországi szakirodalom eredményeinek tanulmányozásával párhuzamosan az alapkutatások, forráskiadványok használata bizonyult, hiszen ebben a témakörben az adatok tágabb értelmezésére minden esetben csak a primer kutatásokra építve kerülhet sor.

Az erdélyi gyűjteményekben (Kolozsvári Központi Egyetemi Könyvtár Különgyűjtemények, Kolozsvári Nemzeti Zeneakadémia Könyvtára, Kolozsvári Színház Dokumentációs Tára, Román Akadémia Könyvtára, Román Nemzeti Levéltár kolozsvári, csíkszeredai és nagyszebeni fiókja) több 19. századi magyar vonatkozású zeneszerző és szász, valamint morva muzsikus részleges vagy teljes hagyatéka tanulmányozható. Ezek közül a helyi képzett vagy amatőr zenészek bécsi klasszicizmus, majd a Biedermeier és a romantika szellemében keletkezett, főként kéziratban fennmaradt eredeti művei (mintegy kétszáz, a magyar és a régió zenetörténete számára jelentős tétel) mellett rendelkezünk olyan teljes hagyatékkal is, amely mindeddig nem képezte kutatás tárgyát (Farkas Ödön romantikus zeneszerző művei). A Romániában elérhető dokumentumokat a budapesti Országos Széchenyi Könyvtár Zeneműtárában található, erdélyi vonatkozású 19. századi kéziratok egészítik ki.

A felsorolt erdélyi gyűjtemények 19. századi kéziratos zeneművei mindeddig csak belső, nem publikált lajstromok vagy részleges kiadványok, esetleg bibliográfiai adatok formájában voltak hozzáférhetők az érdeklődők számára. Az elszórt zenei anyagok rendszerezésére és digitalizálására a kezelő intézmények nem vállalkoztak.

**A kutatás leírása és módszere**

Tervezett kutatásom alapját 19. századi, erdélyi eredeti kottakéziratok több szempontú adattárának összeállítása képezi. A jelenleg Romániában található közgyűjteményekben nem minden esetben szerepelnek a szöveges kéziratoktól elkülönítve a kéziratos és/vagy másolt kotta-anyagok, azonosításukra, katalogizálásukra, feldolgozásukra belső szakmunkatársak híján külső kutatók vállalkozhatnak. Anton Polz, Andreas Scholl, Dominic Grosspetter, Franz Pöschl, Ruzitska György, Philipp Caudella, Peter Willek, Heinisch József, Farkas Ödön és más szerzők kéziratos műveinek jegyzékét, részleges digitalizációja a téma szempontjából lényeges. Az *Adattár* a fizikailag különböző gyűjteményekben fellelhető művek szerző, cím, műfaj, hangszerelés, hangnem, incipit, datálás, ajánlás, szerző rövid biográfia és a megjegyzések együttes adatait jeleníti meg. Az *Adattár* nem tartalmazza a gyűjteményes másolatok, melodiáriumok anyagát, kéziratos másolatok és átiratok csak indokolt esetben kerülnek be, a gyűjteménybe azonban a korabeli populáris műfajok vokális és hangszeres alkotásai beilleszthetől.

A szakma számára az *Adattár* egyes tételei külön-külön ismertek, kis részük már publikált forrás. A 19. századi erdélyi eredeti kéziratok összehasonlító vizsgálata azonban lehetőséget ad a forrásadatok revideálására (gyűjteményen belüli áthelyezés, hiányzó elem, aktuális jelzet), különösen a művek és a szerzők közötti rejtett kapcsolatok felismerésére (ajánlások, dedikációk, idézések), vagy a szakmai kapcsolati háló elemeinek azonosítására. A fragmentális zenés adatok magukban nehezen, egymással kölcsönhatásban azonban már megfelelően értelmezhetők.

**A kutatás megvalósíthatósága, az eredmények bemutatása**

A kutatás előzetes eredményeinek bemutatására szakmai konferenciákon, többek között az Erdélyi Múzeum-Egyesület 2023-as *Magyar Tudomány Napja Erdélyben* zenetudományi szekciójában (*Erdélyi zeneszerzők, zeneszerzők Erdélyben*) kerül sor. Tudományos közlemény formájában az eredmények közzétételét a *Studia Universitatis Babeș-Bolyai Musica* (angol nyelven), a *Studii de Muzicologie* (román nyelven) és a *CERTAMEN XI.* kötetében (magyar nyelven), valamint a *Magyar zeneszerzők* sorozatban (Ruzitska György kismonográfia, szerk. Berlász Melinda, magyar és angol nyelven) látom megvalósíthatónak. Az angol nyelvű kismonográfiák kiadásával a nemzetközi szakmát is tájékoztatni tudom a kutatás köztes és záró eredményekről (*Hungarian composers, Georg Ruzitska*, és *19th century Transylvanian composers*). Az *Adattár* a magyar zeneszerzői nemzeti iskola erdélyi kialakulása és fejlődése, a zenei hungarikumok kutatásának szempontjából képez lényeges kiindulási pontot, egyúttal a nemzetközi szakirodalom alapján a 19. századi nyugat-európai zenei irányzatok helyi recepciója, intézményesülése további szakszerű feldolgozásának is előfeltétele.

Az *Adattár* alapján összeállított forráskiadvány, a 19. század eleji reprezentatív erdélyi szerzők gyűjteményes kritikai kiadása a zenei anyag szélesebb körű ismertetését és a kortárs előadói gyakorlatba való bevezetését segíti elő.

A 19. századi erdélyi zeneszerzők kéziratos munkáit tartalmazó adattár sokféle adata könnyen kiegészíthető a nyomtatásban megjelent, közgyűjteményekben fellelhető tételekkel, és hosszú távon nyilvános adatbázissá alakítható, amely a magyarországi és nemzetközi zenei adatrendszerekhez kapcsolható.

Az *Erdélyi zeneszerzők 19. századi kéziratos alkotásai* kutatás továbbvitelének másik lehetősége lehet az aktuális kutatási eredményeket integráló, monografikus igényű publikáció, mely nem csupán az 1800-as években a régióban elszigetelten alkotó, a zenei centrumokkal szoros kapcsolatban álló, vagy csak időszakosan Erdélyben tartózkodó zeneszerzők kéziratos munkáinak együttes ismertetése révén tágabb, kelet-európai kontextusba helyezi 19. századi erdélyi klasszikus zenei kultúra e meghatározó periódusát.

1. **HÁROMÉVES ÜTEMTERV, NÉGY HAVI BONTÁSBAN:**

[négyhavi ütemezés szerint minimum 200 karakter, maximum 1.000 karakter per harmadév]

**2022. szeptember 1 – 2022. december 31.**

|  |
| --- |
| Forrásanyagok azonosítása, szakirodalom tanulmányozása  Az *Adattár* szakmai szempontrendszerének véglegesítése (konzultáció a mentorral és a Zenetudományi Intézet Régi Zenetörténeti Osztályának vezetőjével)  Kolozsvári Központi Egyetemi Könyvtár Különgyűjtemények zenei anyagának kutatása (az egykori Erdélyi Múzeum-Egyesület Könyvtára anyagai)  A kolozsvári Központi Egyetemi Könyvtár 19. századi zenés kéziratainak digitalizálása  Ruzitska György kéziratos zeneműveinek beillesztése az *Adattár*ba |

**2023. január 1 – 2023. április 30.**

|  |
| --- |
| Ruzitska György kismonográfia anyagának előkészítése és véglegesítése (*Magyar zeneszerzők sorozat: Ruzitska György*. Szerk.: Berlász Melinda, cca. 50. oldal, műjegyzékkel)  A kolozsvár Gheorghe Dima Nemzeti Zeneakadémia (egykori kolozsvári Muzsikai Conservatorium) 19. századi zenés kéziratainak kutatása, adataik beillesztése az *Adattár*ba  A kolozsvár Gheorghe Dima Nemzeti Zeneakadémia (egykori kolozsvári Muzsikai Conservatorium) 19. századi zenés kéziratainak digitalizálása |

**2023. május 1 – 2023. augusztus 31.**

|  |
| --- |
| A Román Nemzeti Levéltár kolozsvári, csíkszeredai és nagyszebeni fiókjainak 19. századi zenés kéziratainak kutatása, adataik beillesztése az *Adattár*ba  A Román Nemzeti Levéltár kolozsvári, csíkszeredai és nagyszebeni fiókjainak 19. századi zenés kéziratainak digitalizálása  *Georg Ruzitska* kismonográfia anyagának előkészítése és véglegesítése (Hungarian composers, ed. Melinda Berlász, cca. 50 oldal, műjegyzékkel) |

**2023. szeptember 1 – 2023. december 31.**

|  |
| --- |
| A kolozsvári Állami Magyar Színház Dokumentációs Tára és a kolozsvári Akadémiai Könyvtár 19. századi zenés kéziratainak kutatása, adataik beillesztése az *Adattár*ba  A kolozsvári Állami Magyar Színház Dokumentációs Tára és a kolozsvári Akadémiai Könyvtár 19. századi zenés kéziratainak digitalizálása  Konferencia-részvétel: A Magyar Tudomány Napja Erdélyben XXII. Fóruma, Zenetudományi szakosztályi előadás, előadás címe: *19. századi erdélyi szerzők. Egy adattár tanulságai* |

**2024. január 1 – 2024. április 30.**

|  |
| --- |
| A kolozsvári Központi Egyetemi Könyvtár Különgyűjtemények, Farkas Ödön-hagyaték vizsgálata  Farkas Ödön hagyatéka adatainak beillesztése az *Adattár*ba  Farkas Ödön kéziratainak digitalizálása  *19. századi erdélyi szerzők kéziratos művei* c. tanulmány szövegének véglegesítése (CERTAMEN XII, Erdélyi Múzeum-Egyesület kiadása), cca. 8 oldal |

**2024. május 1 – 2024. augusztus 31.**

|  |
| --- |
| Az *Adattár*ban szereplő zeneszerzők biográfiájának kiegészítése  *Recepția clasicilor vienezi în lucrările compozitorilor din Transilvania de la începutul secolului al 19-lea* (Studii de muzicologie, Editura Academiei Naționale de Muzică Gheorghe Dima, Cluj-Napoca) román tanulmány szövegének véglegesítése, cca. 8 oldal |

**2024. szeptember 1 – 2024. december 31.**

|  |
| --- |
| *19th century Transylvanian composers. Models, reception and analysis* tanulmány véglegesítése és szerkesztése, Studia Universitatis Babeș-Bolyai Musica. cca 10 oldal  *19. századi erdélyi zeneszerzők/Compozitori din Transilvania din sec. 19./19th century Transylvanian composers* kottakiadvány szerkesztése, a három nyelvű bevezető tanulmány előkészítése  Az *Adattár*ban szereplő zeneszerzőkhöz és művekhez kapcsolódó bibliográfia, sajtóanyag vizsgálata |

**2025. január 1 – 2025. április 30.**

|  |
| --- |
| Az *Adattár* véglegesítése, adatok kiegészítése az OSZK Zeneműtárának adataival.  *19. századi erdélyi zeneszerzők/Compozitori din Transilvania din sec. 19./19th century Transylvanian composers* kottakiadvány szerkesztése (Editura MediaMusica, Cluj-Napoca), 9 zeneszerző 10 zeneműve, cca. 60 oldalas kottakiadvány  Az *Adattár*ban szereplő zeneművek vázlatos elemzése |

**2025. május 1 – 2025. augusztus 31.**

|  |
| --- |
| *19th century Transylvanian composers. Models, reception and analysis* angol nyelvű *k*ismonográfia szövegének szerkesztése és véglegesítése (Editura MediaMusica, Cluj-Napoca), cca. 170 oldal, mellékletben az *Adattár* |

Ösztöndíjas kijelenti, hogy a művészeti ösztöndíjszerződés vonatkozó előírásainak megfelelően eleget tesz az ösztöndíj program előrehaladásához kapcsolódó beszámolási kötelezettségnek:

* időszakos beszámolók;
* MMA művészeti ösztöndíjprogram honlapján történő tájékoztatás;
* ösztöndíjas találkozók keretében történő tájékoztatás.

Budapest, 2022. március 17.

**SÓFALVI EMESE**